D'acord amb el que estableixen tant l'article 38 de la Llei 7/1996, de 15 de gener, d'ordenació del comerç minorista, com els reals decrets 1133/1997, d'11 de juliol, i 1976/1998, de 18 de setembre, del Ministeri d'Economia i Hisenda, cal que a Catalunya es creïn els mecanismes adients per autoritzar l'exercici de l'activitat de les empreses de venda a distància amb domicili social a Catalunya, i, a la vegada, que puguin formalitzar la seva inscripció en el registre central de la Direcció General de Comerç Interior del Ministeri d'Economia i Hisenda.
Del ventall de possibilitats que permet el vigent marc normatiu s'ha optat pel menys gravós per a les empreses afectades, és a dir, no constituir un registre autonòmic paral·lel sinó un simple mecanisme de fiscalització i convalidació de la documentació que les empreses han d'aportar per a la seva inscripció en el registre del Ministeri d'Economia i Hisenda, sistema que a la vegada permetrà disposar d'una base de dades amb informació permanent de les empreses amb seu a Catalunya, sens perjudici que la informació respecte a les altres empreses, amb seu a altres comunitats autònomes, inscrites al registre sigui accessible en els termes previstos als reals decrets esmentats.
Aquest sistema permetrà, d'acord amb les competències que sobre aquesta matèria corresponen a la Generalitat de Catalunya, intervenir i resoldre les sol·licituds d'inscripció d'empreses amb seu social a Catalunya.
La sol·licitud l'hauran de presentar, amb caràcter previ a l'exercici de l'activitat, totes les empreses amb seu social a Catalunya, encara que només es trametran al registre central per a la seva inscripció les que la seva activitat abasti més d'una comunitat autònoma, d'acord amb el que preveu l'article 2.a) del Real decret 1133/1997, d'11 de juliol, modificat pel Real decret 1976/1998, de 18 de setembre.
Per això, en ús de les facultats que tinc conferides, d'acord amb el dictamen de la Comissió Jurídica Assessora, a proposta del conseller d'Indústria, Comerç i Turisme i d'acord amb el Govern,
La present disposició afecta les empreses amb domicili social a Catalunya que ofereixin productes i en facilitin l'adquisició d'acord amb els procediments descrits a l'article 26 del Decret legislatiu 1/1993, de 9 de març, sobre comerç interior.
2.1 La documentació a presentar per obtenir l'autorització per exercir l'activitat de venda a distància és la següent:
2.1.1 Sol·licitud dirigida al director general de Comerç en la qual han de figurar les dades següents:
a) Identificació de la persona física o jurídica titular de l'empresa.
b) Domicili social de l'empresa.
c) Descripció de l'activitat i detall dels productes i/o serveis oferts, territori previst que ha d'abastar l'activitat, i el mitjà o mitjans de difusió emprats.
d) Adreça on s'atendran les reclamacions dels consumidors.
2.1.2 Documentació acreditativa i actualitzada de les dades esmentades: DNI, escriptures, i si s'escau, registre del nom comercial, exemplars de catàlegs, fulletons, o altres mitjans de difusió.
2.2 El director general de Comerç és l'òrgan competent per autoritzar l'exercici de l'activitat de les empreses de venda a distància, previ informe preceptiu, no vinculant, de la Direcció General de Consum i Seguretat Industrial, i facultativament, previ informe no vinculant de qualsevol altre organisme que es consideri adient segons el producte que es proposi comercialitzar.
La sol·licitud d'autorització s'entendrà estimada si en el termini de tres mesos, a comptar des de la presentació de la sol·licitud, no ha estat dictada i notificada la resolució expressa.
Una vegada atorgada la corresponent autorització pel director general de Comerç es farà tramesa de les dades preceptives al Registre d'empreses de venda a distància amb seu a la Direcció General de Comerç Interior del Ministeri d'Economia i Hisenda, d'acord amb el que preveu el Real decret 1976/1998, de 18 de setembre.
4.1 Qualsevol modificació de les dades inicialment presentades haurà de ser immediatament notificada a la Direcció General de Comerç, acompanyant la corresponent documentació acreditativa, per tal que, si s'escau, sigui notificada al Registre d'empreses de venda a distància per a la seva actualització.
4.2 En cas que la Direcció General de Comerç detecti irregularitats que impedeixin l'exercici de l'activitat de venda a distància d'acord amb la normativa vigent, el director general de Comerç podrà suspendre o revocar l'autorització, segons la possibilitat d'esmenar els defectes detectats, mitjançant la corresponent resolució que serà notificada al Registre d'empreses de venda a distància.
L'incompliment de les disposicions contingudes en el present Decret queda sotmès al règim sancionador que preveuen la Llei 1/1990, de 8 de gener, sobre disciplina de mercat i de defensa dels consumidors i dels usuaris, i al Decret legislatiu 1/1993, de 9 de març, sobre comerç interior.
En el termini de tres mesos, a comptar des de la publicació del present Decret, les empreses amb domicili social a Catalunya que actualment estiguin exercint l'activitat de venda a distància hauran de presentar la sol·licitud d'autorització, d'acord amb el que s'estableix a l'article 2.
—1 S'autoritza el conseller d'Indústria, Comerç i Turisme per dictar les disposicions necessàries per al desplegament, l'eficàcia i el compliment d'aquest Decret.
—2 Aquesta disposició entrarà en vigor l'endemà de la seva publicació al Diari Oficial de la Generalitat de Catalunya.
Barcelona, 26 d'octubre de 1999